Nytårsmenuen kan være en større omgang, hvis man selv skal tilberede alle retterne. Og hvis man gerne vil slippe for at stå alt for længe i køkkenet nytårsaften kan man bestille nytårsmenuen udefra. Og det er der noget, der tyder på, at nordjyderne gør i stigende omfang. - I år har vi set en 40 procents stigning på vores nytårsmenuer, lyder det fra Anemette Bühlmann, der er ejer af Hotel Scheelsminde i Aalborg. Og Scheelsminde er langt fra de eneste hvis nytårsmenuer er efterspurgt. Flere af de restauranter, TV2 Nord i dag har talt med, melder udsolgt. For restaurationsbranchen har 2020 været et hårdt år. Branchen har nemlig været særligt hårdt ramt af de nedlukninger og restriktioner, der har været i forbindelse med udbruddet af coronavirus i Danmark. Derfor er det et lys i mørket for Hotel Scheelsminde, at de kan sælge flere nytårsmenuer end vanligt. - Det betyder meget, idet vi mister en ret stor omsætning. Det er lidt det eneste omsætning, vi har i øjeblikket, siger Anemette Bühlmann.

Opsummering:
På Hotel Scheelsminde i Aalborg sælger de 40 procent flere nytårsmenuer ud af huset.